पाएं अपने शहर की ताज़ा ख़बरें और फ्री ई-पेपरडाउनलोड करें
बलरामपुर जिले के सभी ब्लाकों में किसानों के खेत में डीएमएफ से बोरवेल व सौर ऊर्जा से चलने वाला पंप लगाया जा रहा है। इसके लिए कृषि विभाग एजेंसी है। योजना के तहत मुफ्त में बोरवेल व पंप लगाने हैं, लेकिन ग्रामीण कृषि विस्तार अधिकारी किसानों से बीस हजार मांग रहे हैं।
किसान के आरोप का वीडियो दैनिक भास्कर के पास है। दूसरी तरफ जिले में 15 मई तक लॉकडाउन घोषित है। जिसमें व्यावसायिक गतिविधियों व आवागमन पर प्रतिबंध है। इसके बावजूद बोरवेल करने गांव गांव मजदूरों की टीम जा रही है। इससे कोरोना का संक्रमण बढ़ सकता है। जबकि अफसर इस मामले में खामोश हैं। राजपुर ब्लॉक की 14 ग्राम पंचायतों में 109 बोरवेल हो रहे हैं।
हितग्राहियों ने बताया कि नलकूप खनन के नाम पर 20 -20 हजार की मांग की जा रही है। डीएमएफ से ग्राम अखोरा में 9, सेवारी में 9, डिगनगर में 16, करजी में 17, बघिमा में 11, भेस्की में 3, चौरा में 3, रेवतपुर में 6, लडुआ में 7, घोरगड़ी में 3, परसवारकला में 4, बादा में 12, भिलाई खुर्द में 4 व दुप्पी में 5 नलकूप खनन करना है। इसके लिए तमिलनाडु से तीन बोरवेल मशीनें आईं हैं। 3 सौ फीट तक बोर खनन करना है पर विभाग 80 से 200 फीट तक खनन कर छोड़ रहा है।
चयन में गड़बड़ी, टेंडर हुआ या नहीं यह भी बड़ा सवाल
योजना में किसानों का चयन आरईओ ने किस आधार पर किया, इस पर भी सवाल उठ रहे हैं। जिन किसानों के पास पहले से बोरवेल हैं उन्हें भी लाभ मिला है। जबकि कई किसान जो बोरवेल कराने में सक्षम नहीं हैं। उनके खेत में बोर नहीं हो रहा। किसानों का चयन किया जा रहा था तब ग्राम स्तर पर लोगों को जानकारी नहीं दी गई। जबकि माइनिंग एरिया से लगे गावों में इस योजना के तहत सबसे अधिक बोरवेल कराने का प्रावधान है। वहीं यह भी सवाल उठ रहा कि आखिर जिन फर्म को बोरवेल का काम दिया गया है क्या उसका टेंडर निकाला गया या नहीं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva zho_Hant eng_Latn